A4-0390/97

Päätöslauselma esitykseksi Euroopan yhteisöjen yleiseksi talousarvioksi varainhoitovuodeksi 1998 - neuvoston muuttama esitys (kaikki pääluokat) ja oikaisukirjelmä nro 1/98 vuoden 1998 alustavan talousarvioesityksen pääluokkaan III - Komissio

Euroopan parlamentti, joka

- ottaa huomioon Euroopan unionista tehdyn sopimuksen,

- ottaa huomioon komission 29. lokakuuta 1997 laatiman oikaisukirjelmän nro 1 vuoden 1998 alustavan talousarvioesityksen pääluokkaan III - Komissio (SEC(97)1954) ja talousarvioesityksen (C4-0645/97),

- ottaa huomioon neuvoston 27. marraskuuta 1997 tekemät päätökset vuoden 1998 talousarvioesityksestä, johon parlamentti on tehnyt tarkistuksia ja muutoksia ensimmäisessä käsittelyssään (C4-0600/97) ja joka sisältää oikaisukirjelmän nro 1,

- ottaa huomioon 29. lokakuuta 1993 tehdyn toimielinten välisen sopimuksen talousarviota koskevasta kurinalaisuudesta ja talousarviomenettelyn parantamisesta ((EYVL C 331, 7.12.1993, s. 1.)) sekä siihen liitetyt rahoitusnäkymät sellaisina kuin ne on viimeksi muutettuina 24. huhtikuuta 1997 ((EYVL C 150, 19.5.1997, s. 23.)),

- ottaa huomioon 13. maaliskuuta 1997 antamansa päätöslauselmat vuoden 1998 talousarvion suuntaviivoista ((EYVL C 115, 14.4.1997, s. 178 ja s. 183.)),

- ottaa huomioon 17. heinäkuuta 1997 antamansa päätöslauselman vuoden 1998 talousarvioon liittyvästä tilapäisestä menettelystä, josta määrätään talousarviota koskevasta kurinalaisuudesta ja talousarviomenettelyn parantamisesta 29 lokakuuta 1993 tehdyn toimielinten välisen sopimuksen liitteessä II, joka koskee toimielinten välistä talousarviota koskevaa yhteistyötä ((EYVL C 286, 22.9.1997, s. 189.)),

- ottaa huomioon varainhoitoasetuksen, erityisesti sen 15 ja 26 artiklan, sekä asiasta vastaavien valiokuntien ratkaisut näiden artiklojen mahdollistamista siirroista,

- ottaa huomioon tilintarkastustuomioistuimen kertomuksen varainhoitovuodelta 1996 ((EYVL C 348, 18.11.1997.)),

- ottaa huomioon ensimmäisen käsittelyn ja sen aikana hyväksytyt tarkistukset sekä 23. lokakuuta 1997 antamansa päätöslauselmat esityksestä Euroopan yhteisöjen yleiseksi talousarvioksi varainhoitovuodeksi 1998 (pääluokat I, II, III, IV, V ja VI) ((Kyseisen istunnon pöytäkirja, osa II, kohta 1 d ja e.)),

- ottaa huomioon budjettivaliokunnan mietinnön ja maataloutta sekä maaseudun kehittämistä käsittelevän valiokunnan lausunnon (A4-0390/97),

A. ottaa huomioon, että parlamentti on päättänyt hyväksyä vuoden 1998 talousarvion, jossa on 91 012,988 miljoonaa ecua maksusitoumusmäärärahoina ja 83 529,167 miljoonaa ecua maksumäärärahoina, mikä merkitsee, että maksusitoumusmäärärahat lisääntyvät 2,3 % ja maksumäärärahat 1,4 % vuoteen 1997 verrattuna,

B. ottaa huomioon, että neuvoston 27. marraskuuta 1997 päivätyssä talousarvioesityksessä maksusitoumusmäärärahoja on vähennetty 246,098 miljoonalla eculla ja maksumäärärahoja on lisätty 579,847 miljoonalla eculla neuvoston ensimmäisestä käsittelystä; ottaa huomioon, että parlamentin ensimmäisen käsittelyn perusteella hyväksyttiin 550 miljoonan ecun leikkaus maatalousmäärärahoihin ja 550 miljoonan ecun leikkaus otsakkeiden 3 ja 4 maksuihin; ottaa huomioon, että lisäksi sovittiin, että talousarvioon kirjataan varhaisessa vaiheessa 100 miljoonan ecun määrä vuoden 1997 talousarviosta; ottaa huomioon, että neuvoston talousarvioesityksen menot ovat 1,14 % BKTL:sta ja tarvittavat tulot 1,126 % nykyisen omien varojen ylärajan ollessa 1,26 % BKTL:sta,

C. ottaa huomioon, että talousarvioesityksen laatimisessa on huomioitu Euroopan unionin uusi työllisyysaloite ja jäsenvaltioiden työllistämistoimenpiteet sekä jäsenvaltioiden vaatima talousarviota koskeva kurinalaisuus, jotta jäsenvaltiot kykenisivät mukautumaan entistä paremmin lähentymisperusteisiin, jotka johtavat talous- ja rahaliittoon vuodesta 1999 alkaen;

Yleinen lähestymistapa

1. Hyväksyy talousarviota koskevat päätökset, joiden nojalla parlamentin ja neuvoston ensimmäisen käsittelyn aikana osoittamille tärkeimmille painopistealueille osoitetaan riittävä rahoitus noudattaen kuitenkin talousarviota koskevaa kurinalaisuutta:

- parlamentin vaatiman ja Luxemburgissa 21. marraskuuta 1997 pidetyssä ylimääräisessä Eurooppa-neuvostossa hyväksytyn kolmivuotisen työllisyysaloitteen käynnistäminen;

- talous- ja rahaliiton sekä yhtenäisvaluutan edellyttämien tiukkojen budjettitavoitteiden vahvistaminen vähentämällä maksumäärärahoja parlamentin ensimmäisessä käsittelyssä hyväksytystä määrästä;

- Pohjois-Irlannin rauhan ja sovinnon ohjelman rahoituksen jatkaminen;

- koulutusyhteistyötä koskevan Sokrates-ohjelman tehostaminen;

- liittymistä edeltävien tukitoimien määrittely ja vahvistaminen;

- ihmisoikeuksia ja demokratiaa edistävien toimenpiteiden kokoaminen ja tehostaminen;

- uuden EU:n tukia koskevan lähestymistavan ja avoimempien myöntämisperusteiden käyttöönotto;

2. Toteaa, että Luxemburgin Eurooppa-neuvosto, joka kuuli ensin parlamentin puhemiestä, piti tervetulleena Euroopan parlamentin aloitetta työllisyyteen varattujen budjettimäärärahojen lisäämisestä, mihin neuvosto suhtautui myönteisesti; saattaa neuvoston kanssa tehty sopimus pätevään muotoon hyväksymällä tarvittavat talousarviota koskevat päätökset; odottaa komission tekevän mahdollisimman pian ehdotuksia tarvittavasta oikeudellisesta perustasta aloitteelle, jonka avulla voidaan luoda uusia rahoitusvälineitä innovatiivisten ja työpaikkoja luovien pk-yritysten, käsiteollisuusyritykset mukaan lukien, Euroopan käsityöläisten ja pienyritysten kolmannen eurooppalaisen «Innovaatio ja työllistäminen» -konferenssin päätelmien ((Puheenjohtajan päätelmien 47 ja 48 kohta, joissa todetaan, että: «Uusilla välineillä on vahvistettava Euroopan investointipankin rahoittamaa ja Euroopan investointirahaston hallinnoimaa Euroopan teknologiaohjelmaa antamalla käyttöön riskipääomaa, tuettava ylikansallisten yhteisyritysten perustamista sekä perustettava Euroopan investointirahastoon erityinen takuurahasto, jolla voitaisiin helpottaa pieniä ja keskisuuria yrityksiä rahoittavien laitosten riskinottoa. Eurooppa-neuvosto kehottaa komissiota esittämään jäsenvaltioissa saatavien kokemusten pohjalta esimerkkejä hyvistä käytännöistä näiden välineiden toimivuuden kannalta.»)) mukaisesti, tukemiseksi, jotta neuvosto voi hyväksyä ne pian;

3. Panee merkille, että komissio esittelee riittävän ajoissa alustavan esityksen täydentäväksi ja korjaavaksi lisätalousarvioksi, mikäli maksumäärärahat tai otsakkeen 1 tapauksessa myös maksusitoumusmäärärahat vaikuttavat riittämättömiltä, ja että budjettivallan käyttäjä tarkastelee suopeasti komission alustavaa esitystä täydentäväksi ja korjaavaksi lisätalousarvioksi; toteaa, että tähän voidaan joutua neuvoston leikattua maksusitoumus- ja maksumäärärahoja 550 miljoonalla eculla otsakkeesta 1 ja maksumäärärahoja 550 miljoonalla eculla otsakkeista 3 ja 4, minkä parlamentti hyväksyy edellä mainitulla selkeällä ehdolla; vaatii komissiota varmistamaan, että vuoden 1998 talousarvio toteutetaan täysin EY:n perustamissopimuksen 205 artiklan mukaisesti, ja ottamaan nämä talousarviota koskevat päätökset asianmukaisella tavalla huomioon vuoden 1998 lainsäädäntöohjelmassa;

4. Pyytää komissiota maksujen valvomista varten esittämään budjettivallan käyttäjälle maksutilanteen kehittymisen jokaisen budjettikohdan osalta kuukausittain sekä kattavan talousarvion toteutumista koskevan ennusteen ennen heinäkuussa 1998 pidettävää neuvottelukokousta;

5. Katsoo, että sen tekemät, vuoden 1998 talousarviota koskevat päätökset ovat noudattaneet edellä mainitussa, 13. maaliskuuta 1997 annetussa päätöslauselmassa esitettyjä suuntaviivoja ja että se on mahdollisuuksien mukaan ottanut huomioon neuvoston ja komission suuntaviivat;

6. Odottaa, että alkuvuodesta käytävät epäviralliset neuvottelut neuvoston kanssa realististen yhteisten budjettitavoitteiden asettamisen edistämiseksi auttavat molempia budjettivallan käyttäjiä omaksumaan avoimen ja yhteistyöhenkisen asenteen ja että niissä käsitellään pitkän aikavälin rahoituskysymyksiä, joita talous- ja rahaliittoon sekä laajentumiseen liittyvät prosessit herättävät;

7. Pitää myönteisenä oikaisukirjelmää nro 1/98, joka vastaa maatalousalaa koskevia parlamentin vaatimuksia, mikä on seurausta 8. huhtikuuta 1997 käydyssä kolmen osapuolen vuoropuhelussa aikaansaadusta sopimuksesta; kehottaa parlamenttia, neuvostoa ja komissiota sopimaan tänä vuonna menestyksellä noudatetun maatalousmenettelyn jatkamisesta viimeistään maaliskuussa 1998 pidettävän kolmen osapuolen vuoropuhelun jälkeen;

8. Kehottaa jäsenvaltioita tarkastelemaan uudelleen ja parantamaan tulojen keräämistä unionin talousarvioon tilintarkastustuomioistuimen äskettäin antamien suositusten ja passitusta käsittelevän tutkintavaliokunnan päätelmien mukaisesti nykyisen suuren haaskauksen välttämiseksi ja jotta budjettivallan käyttäjä voisi vastata tarpeisiin paremmin ilman, että sen kuitenkaan tarvitsee turvautua liikaa neljänsiin varoihin;

9. On tietoinen siitä, että tällä lopullisella ohjelmointikaudella parlamentin painopistealueina ovat rakennerahastojen, yhteisön tukikehyksen, yhteisön aloitteiden tai koheesiorahaston alaisuuteen kuuluvien ohjelmien ja hankkeiden ohjelma-asiakirjojen ja yhteisön tukikehysten täydellinen toteuttaminen, valvonta ja arviointi; pyytää komissiota esittämään yksityiskohtaiset tiedot työllistämisaloitteista tavoitteen 2 alalla ja todellisista odotuksista kahdelle seuraavalle vuodelle;

10. Pitää myönteisenä kahden budjettivallan käyttäjän saavuttamaa sopimusta 70 miljoonan ecun lisämäärärahan myöntämisestä Sokrates-ohjelmalle vuosiksi 1998 ja 1999, mitä parhaillaan käsitellään yhteispäätösmenettelyn avulla; odottaa tämän vauhdittavan sovittelumenettelyn loppuun saattamista ennen joulukuun 1997 loppua; huomauttaa, että budjettivallan käyttäjä on näin vähentänyt mahdollisia lainsäädännön alalla tapahtuvia viivytyksiä, jotka haittaavat tämän suositun ohjelman täysimääräistä toimeenpanoa;

11. Toteaa, että toimielinten välisen, korkeimmalla tasolla pidetyn kokouksen jälkeen tulisi 31. maaliskuuta 1998 mennessä kehittää kestävä strategia yhteiselle tiedotuspolitiikalle, jonka tavoitteena on Euroopan kansalaisten parempi tiedottaminen; pyytää, että komission kaksiosainen JETin tulevaisuutta koskeva strategia esitetään parlamentille ja neuvostolle siten, että ensimmäinen osa, joka käsittelee yksityiskohtaisesti hallinnollisia ja rahoituskysymyksiä, esitetään 31. maaliskuuta 1998 mennessä ja että toinen, riippumattomien asiantuntijoiden laatima arviointitutkimus tulevan ohjelman eri osatekijöistä, esitetään ennen 1. toukokuuta 1998;

12. Hyväksyy päätöksen ottaa tähän budjettikohtaan hallittu lämpöydinfuusio - ohjelmaan tarkoitetut määrärahat, lukuun ottamatta 3,6 miljoonaa ecua, jotka on asetettu varaukseen odottamaan JET:n henkilöstökiistan mahdollista tulevaa ratkaisua; hyväksyy 25 JET Euratom -viran siirtämisen fuusio-ohjelmaan ja hakijoiden varallaololistan, jonka voimassaolon on määrä päättyä vuoden 1997 lopussa, ylläpitämisen vuoden 1999 loppuun asti; vaatii komissiota toimittamaan mahdollisimman pian ehdotukset JET:n perussäännön muuttamiseksi siten, kuin ensimmäisen oikeusasteen tuomioistuimen 12. joulukuuta 1996 antamassa tuomiossa vaadittiin, sekä toteuttamaan lisätoimenpiteitä henkilöstöpolitiikan ja palvelukseen oton alalla yhdistetyistä asioista T- 177/94 ja T-377/94 koituvien velvoitteiden täyttämiseksi;

13. On huolestunut vaikeuksista, joita on ilmennyt Bosnia-Hertsegovinaa koskevien päätavoitteiden mukaisen EU:n toiminnan rahoituksen täytäntöönpanossa, erityisesti pakolaisten kotiuttamisen alalla; vahvistaa ensimmäisessä käsittelyssä tekemänsä päätöksen pitää 30 % määrärahoista varauksessa jälleenrakennustoimintaa varten; kehottaa toimivaltaisia viranomaisiaan tarkastelemaan pikaisesti ja suopeasti mahdollisuutta lähettää vuoden 1998 alussa neljästä parlamentin jäsenestä koostuva tilapäinen valtuuskunta toimivaltaisista elimistä, mukaan lukien budjettivaliokunta ja talousarvion valvontavaliokunta, arvioimaan paikan päällä yhdessä paikallisten viranomaisten kanssa tähän tukeen liittyviä rahoitusta ja hallintoa koskevia ongelmia;

14. Panee tyytyväisenä merkille, että Euroopan kehitys- ja jälleenrakennuspankille on päätetty antaa tietty kokonaismääräraha, jolla unioni osallistuu Tsernobylin reaktorisuojussuunnitelman rahoitukseen, ja hyväksyy neuvoston päätöksen merkitä 25 miljoonaa ecua varaukseen momenttia B7-536 varten sekä vahvistaa, että määrärahat vapautetaan, kun oikeudellinen perusta on hyväksytty ja kun tietyt suunnitelman tekniseen toteuttamiseen ja muiden lahjoittajien rahastoon suorittamiin maksuihin liittyvät ehdot on täytetty; lisää momentin B7-520 selvitysosaan huomautuksen, jolla mahdollistetaan enimmillään 25 miljoonan ecun määrärahan siirto momentissa B7-536 mainittujen menojen kattamiseen; korostaa, että tähän toimintaan myönnettävä kokonaismääräraha ei saa ylittää 100 miljoonaa ecua kahdeksanvuotisen ohjelmakauden aikana ja että ydinturvallisuusalaan käytettävät määrärahat eivät saa ylittää 13 % Tacis-ohjelman kokonaismäärärahoista vuonna 1998;

15. Odottaa, että budjettihallinto paranee, kun komissio ja jäsenvaltioiden viranomaiset panevat pikaisesti täytäntöön SEM 2000 -ohjelman yhteydessä hyväksytyt suositukset sekä MAP 2000 -ohjelman henkilöstöön liittyvät suositukset;

Varaukset

16. Päättää merkitä määrärahoja varaukseen kussakin 23 budjettikohdassa, jotta se voi seurata tarkasti näiden budjettikohtien toteuttamista varainhoitovuonna 1998 (katso liite I); palauttaa mieliin näiden määrärahojen vapauttamisen ehdot, jotka käyvät ilmi sen hyväksymistä tarkistuksista; hyväksyy määrärahojen vapauttamisen sitten, kun parlamentin asettamat edellytykset on täytetty;

17. Kehottaa toistamiseen komissiota esittämään mahdollisuuksien mukaan 15. syyskuuta 1998 mennessä kaikki määrärahojen siirrot, jotka on otettu erillisiä budjettikohtia varten lukuun B0-40; kehottaa komissiota antamaan budjettivallan käyttäjälle kattavat tiedot asiasta viimeistään 10 päivää ennen budjettivallan käyttäjän asiaa koskevia käsittelyjä; huomauttaa, että nämä siirtoehdotukset on jätettävä erillään Notenboomin-Bourlangesin kokonaissiirrosta, jota olisi tarkistettava ja joka voitaisiin korvata esimerkiksi varainhoitovuoden neljän viimeisen kuukauden aikana esitettävällä täydentävällä ja korjaavalla lisätalousarviolla;

18. Sitoutuu arvioimaan toimielinten välistä yhteistyötä ja edistämään sitä määrittelemällä painopistealueita suunnitelmienmukaisten säästöjen ja synergian aikaansaamiseksi;

19. Sitoutuu seuraamaan tarkasti uuden, unionin talousarviosta (A-osa) maksettavien tukimaksujen järjestelmän täytäntöönpanoa ja vaatii, että sisäisiä menettelyjä parannetaan, jottei talousarvion kahdesta osasta makseta päällekkäisiä tukia;

Muiden toimielinten talousarviot

20. Panee merkille, että lukuunottamatta parlamentin omaan ja oikeusasiamiehen talousarvioon tekemiä tarkistuksia, neuvosto on ensimmäistä kertaa hyväksynyt parlamentin talousarvioesityksen (muut toimielimet) ensimmäisen käsittelyn ilman tarkistuksia;

21. On tyytyväinen tästä tuloksesta, jota se pitää hyväksyntänä toimielinten hallintomenojen yhteiselle käsittelylle;

22. Katsoo, että yhden ainoan käsittelyn tulisi antaa asianomaisille toimielimille lisää liikkumavaraa ajan suhteen ja kehottaa niitä tämän vuoksi käyttämään tilaisuutta hyväkseen parantaakseen talousarvion toteuttamista koskevaa suunnitelmaansa;

23. Palauttaa tässä yhteydessä mieliin, että se on merkinnyt määrärahoja varaukseen ja että se on tämän talousarviomenettelyn aikana kehottanut laatimaan kertomukset liitteessä II luetelluista kysymyksistä (liitteessä esitetään myös kertomusten esittämisen ehdot ja määräajat);

24. Pahoittelee kuitenkin sitä, että neuvosto on hylännyt tarkistukset, joilla lisättiin soveltuvat selvitysosat kuhunkin tulopuolen budjettikohtaan varainhoitoasetuksen 20 artiklan 2 kohdan mukaisesti;

25. On päättänyt tämän johdosta esittää uudelleen tuloja koskevat tarkistukset;

26. Kehottaa hallintoa esittämään tarvittavaa siirtoa kahdettatoista Strasbourgin istuntojaksoa varten; korostaa, että siirtoesityksessä olisi otettava asianmukaisesti huomioon puhemieskonferenssin 23. lokakuuta 1997 antamat määräykset, jotka koskevat parlamentin valiokuntien kokousten pitämistä Strasbourgissa; huomauttaa, että valiokuntien Strasbourgissa pitämien kokousten vähentäminen näiden päätösten mukaisesti voi aikaansaada noin 4 miljoonan ecun vuotuiset säästöt;

27. Pitää tärkeänä, että nimikkeistö on selkeä ja tehokas, mikä mahdollistaa toimielinten välisen vertailun erityisesti hallintomenojen tapauksessa;

28. Kehottaa näin ollen komissiota koordinoimaan osaston 2 «Kiinteistöt, tarvikkeet ja sekalaiset hallinnosta johtuvat menot» nimikkeistön yhdenmukaistamista ja esittämään toimielinten välisen kertomuksen 30. huhtikuuta 1998 mennessä;

Marginaalit

29. Toteaa, että mahdollista korjaavaa ja täydentävää talousarviota varten jätetyt marginaalit ovat 2 898 miljoonaa ecua otsakkeessa 1; 247 miljoonaa ecua otsakkeessa 3; 470 miljoonaa ecua otsakkeessa 4 ja 188 miljoonaa ecua otsakkeessa 5;

Loppumääräykset

30. Kehottaa puhemiestään vahvistamaan talousarvioasiakirjan Euroopan unionin talousarvioksi;

31. Kehottaa puhemiestään toimittamaan nämä talousarviota koskevat päätökset neuvostolle, komissiolle sekä asianomaisille toimielimille ja neuvoa- antaville elimille.

LIITE

>TABLE>

LIITE IILuettelo parlamentin budjettimenettelyn aikana pyytämistä kertomuksista

sekä varauksiin merkityt määrärahat

>TABLE>